L-importazzjonijiet ta' fażola tas-sojja tal-Istati Uniti mill-Unjoni Ewropea żdiedu b'112 % matul is-sena tas-suq attwali (Lulju-Diċembru 2018), meta mqabbel mal-istess perjodu fis-sena ta' qabel. B'sehem ta' 75 % tal-importazzjonijiet ta' fażola tas-sojja fl-UE, l-Istati Uniti għadhom il-fornitur numru wieħed tal-Ewropa. Min-naħa l-oħra, l-Ewropa għadha d-destinazzjoni ewlenija tal-esportazzjonijiet ta' fażola tas-sojja tal-Istati Uniti (28 %), segwita mill-Arġentina (10 %) u mill-Messiku (9 %). Din hija parti mill-implimentazzjoni tad-Dikjarazzjoni Konġunta maqbula bejn il-Presidenti Juncker u Trump f'Lulju 2018. Fid-Dikjarazzjoni Konġunta, iż-żewġ naħat qablu li jżidu l-kummerċ f'diversi oqsma u prodotti, b'mod partikolari l-fażola tas-sojja. B'riżultat ta' dan, issa l-Kummissjoni Ewropea qiegħda tippubblika regolarment iċ-ċifri dwar l-importazzjonijiet tal-UE. Dawn l-aħħar żviluppi sinifikanti fit-tieni nofs tal-2018 jikkontribwixxu għall-konsolidazzjoni tal-pożizzjoni mexxejja tal-Istati Uniti fil-forniment ta' fażola tas-sojja għall-UE għas-sena kalendarja kollha, ferm quddiem il-Brażil, il-fornitur prinċipali tradizzjonali tal-Ewropa. Fl-2018 (minn Jannar sa Diċembru), 50 % tal-importazzjonijiet tal-Ewropa oriġinaw mill-Istati Uniti u 36 % mill-Brażil (37 % fl-2017). Huwa mistenni li l-importazzjonijiet Ewropej ta' fażola tas-sojja tal-Istati Uniti se jkomplu jiżdiedu iktar wara d-deċiżjoni li ħadet il-Kummissjoni Ewropea biex tniedi l-proċess għall-awtorizzazzjoni tal-użu tal-fażola tas-sojja tal-Istati Uniti għall-bijofjuwils. Ir-rapport tal-lum juri li: F'Diċembru 2018, il-Kummissjoni Ewropea nediet konsultazzjoni pubblika dwar id-deċiżjoni li jiġi awtorizzat l-użu tal-fażola tas-sojja tal-Istati Uniti għall-bijofjuwils fl-Ewropa. Skont il-valutazzjoni tal-Kummissjoni, “il- Protokoll ta' Garanzija tas-Sostenibbiltà tal-Fażola tas-Sojja tal-Istati Uniti” ippreżentata mill-esportaturi tal-Istati Uniti tissodisfa r-rekwiżiti obbligatorji ta' sostenibbiltà tal-leġiżlazzjoni tal-UE biex il-fażola tas-sojja tintuża fil-bijofjuwils. L-abbozz tad-deċiżjoni ta' implimentazzjoni ġie ppubblikat biex jingħata feedback dwaru sas-16 ta' Jannar fuq is-sit web dwar Regolamentazzjoni Aħjar u għandu jiġi adottat fil-ġimgħat li ġejjin, biex b'hekk l-esportaturi tal-Istati Uniti jkunu jistgħu jkomplu jiddiversifikaw is-swieq Ewropej tagħhom filwaqt li jikkontribwixxu biex jintlaħqu l-objettivi tal-UE fil-qasam tal-enerġija rinnovabbli. Sfond L-UE timporta madwar 14-il miljun tunnellata ta' fażola tas-sojja fis-sena bħala sors ta' proteina biex jingħalfu l-annimali tagħna, fosthom it-tiġieġ, il-ħnieżer u l-bhejjem tal-ifrat, kif ukoll għall-produzzjoni tal-ħalib. Inzerta li l-fażola tas-sojja mill-Istati Uniti hija alternattiva ta' għalf attraenti ħafna għall-importaturi u għall-utenti Ewropej minħabba l-prezzijiet kompetittivi tagħha. Id-data inkluża fir-rapport ippubblikat illum dwar il-fażola tas-sojja ġejja mill-Osservatorju tas-Suq tal-Għelejjel li l-Kummissjoni Ewropea varat f'Lulju 2017 biex tikkondividi d-data dwar is-suq u l-analiżi fuq medda qasira ta' żmien sabiex tiżgura iktar trasparenza. Għal iktar informazzjoni Anness